Det er uenighed om den faglige linje og utilfredshed med topstyret ledelse, der nu får 26 forskere til at forlade Danmarks Tekniske Universitet, DTU Management Engineering. De fortsætter i stedet på Aalborg Universitet, København. Masseopsigelsen kommer et halvt år efter en omstrukturering af DTU Management, skriver Ingeniørens netavis, ing.dk. Aalborg Universitet opretter et nyt center i det gamle Nokia-hovedkvarter i Københavns Sydhavn. Tidligere DTU-lektor Ulrik Jørgensen skal stå i spidsen for centret med de 26 forskere, faggruppen Urban Management samt forskere fra Aalborg Universitet. - Inden for de seneste år har DTU's ledelse ønsket at dreje vores forskning imod en stærkere vægt på matematiske modeller og kvantitative metoder, hvor vi i højere grad ønsker at trække på samfundsvidenskabelige metoder, siger Jørgensen til Ingeniøren. /ritzau/

Opsummering:
Uenighed mellem forskere og Danmarks Tekniske Universitet (DTU) får 26 forskere til at sige op - og i stedet vælger de at arbejde for Aalborg Universitet.